Retten i Lyngby har torsdag eftermiddag besluttet at straffe den norske svindler Marie Madeleine Steen med fængsel

RETTEN I LYNGBY (Ekstra Bladet): En 61-årig kvinde er i dag ved Retten i Lyngby blevet idømt et år og 6 måneders ubetinget fængsel samt udvisning af Danmark i 12 år.

Der er tale om den norskfødte Marie Madeleine Steen, bedst kendt som 'kvinden med den tunge kuffert' efter en podcast af samme navn.

I dag blev hun dømt for 22 tilfælde af bedrageri begået i Danmark.

Af dommen fremgår det, at der var tale om groft bedrageri. Dommeren og de to domsmænd lagde vægt på, at kvinden havde udset sig de ofre, som hun havde svindlet, og at hun havde en lang række domme bag sig.

Kvinden er tidligere dømt for talrige bedragerier over hele Skandinavien, begået siden 1992.

Dommen lød på et år og seks måneders ubetinget fængsel og udvisning.

Forholdt sig i ro

Den norske kvinde forholdt sig roligt, da dommen faldt efter tre dages retssag mod hende, hvor i alt 22 vidner har afgivet forklaring.

Gjort det før

Anklager Nicky T. Petterson havde inden dommen procederet for, at straffen burde lande på et år og seks-otte måneders ubetinget fængsel.

Strafkravets relativt høje niveau skyldtes, at den 61-årige har et års betinget fængsel med sig fra Norge, som ifølge anklageren nu burde udløses. Derudover lagde anklageren vægt på, at den norske kvinde var blevet straffet tidligere.

Hun har i alt fået domme ti gange tidligere for en lang række af bedrageri-tilfælde.

I den nyeste sag ved Retten i Lyngby havde Marie Madeleine Steen erkendt sig skyldig i ti af de 22 bedrageri-tilfælde, men nægtede resten.

Efter domsafsigelsen oplyste kvindens forsvarer, Ulla Wulff Hansen, at Marie Madeleine Steen ankede dommen med ønske om frifindelse.

Kiggede ikke på vidnerne

Ikke en eneste gang har Marie Madeleine Steen kigget op – når de 22 vidner har aflagt forklaring. Hele vejen gennem de tre retsdage, har hun siddet med blikket ned, ligesom hun selv har nægtet at give forklaring.